Page 1:

Cunntas Bliadhnail

2020

Page 2:

Caption: Luchd-tadhail aig *Museum Late: Jurassic Party* ann an Taigh-tasgaidh Nàiseanta na h-Alba anns a’ Mhàrt © Chris Scott

Page 4:

Facal-toisich

’S e bliadhna dhùbhlanach dha-rìribh a bh’ ann an 2020. Cò shaoileadh gun tòisicheadh sinn sna dreuchdan ùra againn mar Chathraiche agus Stiùiriche Thaighean-tasgaidh Nàiseanta Alba am meadhan lèir-sgaoileadh galar mòr air feadh na cruinne? Ach fhad ’s a tha sinn a’ coimhead air a’ bhliadhna a dh’fhalbh agus a’ coimhead air adhart gu 2021, tha sinn taingeil is a’ dèanamh fiughair ri coimhead air na tha sinn airson coileanadh san àm ri teachd, is sinn a’ leantainn oirnn a’ brosnachadh luchd-tadhail sean is ùr agus a’ taisbeanadh nan cruinneachaidhean beairteach fo ar cùram.

Tha Taighean-tasgaidh Nàiseanta Alba air ùrachadh gu tur thar nam beagan bhliadhnaichean a dh’fhalbh. Chaidh an obair ath-nuadhachaidh luach £80 millean air na togalaichean àlainn à Linn Bhictòria an Dùn Èideann a thoirt gu crìch le Taigh-tasgaidh Nàiseanta na h-Alba. Thairis air na deich bliadhna a dh’fhalbh, chaidh àireamhan an luchd-tadhail am meud dà uiread eadar 1,270,000 agus 3,042,000 agus chaidh iomadh nì cudromach a chur ris na cruinneachaidhean, a leithid nan ulaidhean iongantach Lochlannach, Tasgadh Ghall-Ghàidhealaibh. Cha bhiodh seo comasach mura b’ e dealas is dìcheall grunn dhaoine sònraichte.

Às leth an Sgioba Stiùiridh agus Bhòrd nan Urrasairean, bu mhath leinn taing a thoirt gu Bruce Minto, a leig dheth a chuid dhleastanasan mar Chathraiche san Iuchar am-bliadhna. Thòisich Bruce mar Chathraiche Bhòrd Leasachaidh Thaighean-tasgaidh Nàiseanta Alba ann an 2007 agus chaidh e na Chathraiche air Bhòrd nan Urrasairean ann an 2011. Nì sinn ar dìcheall airson cur ri a dhìleab iongantach.

Bu toigh leinn taing a thoirt don luchd-taic, luchd-mhaoineachaidh is luchd-tabhartais gu lèir againn a tha air taic fhialaidh leantainneach a thoirt dhuinn aig an àm dhùbhlanach seo. Cha robh ar cuid obrach a-riamh cho cudromach; don luchd-tadhail againn air an làraich is air-loidhne, don luchd-obrach againn agus don roinn againn. Tha sibh air leigeil leinn cumail oirnn leis an obair againn ged a bha na togalaichean againn dùinte. Bha dìcheall an luchd-obrach againn am-bliadhna sònraichte. ’S e an cuid saothrach is proifeiseantachd airson na cruinneachaidhean againn a chumail sàbhailte a leig leinn na dorsan againn fhosgladh a-rithist gu sàbhailte san Lùnastal gus am b’ urrainn dhuinn fàilte bhlàth a chur air an luchd-tadhail againn. Tha fiughair mhòr againn ri bhith ag obair cuide ribh a-rithist sna mìosan a tha romhainn.

IAN RUSSELL CBE, CATHRAICHE

DR CHRIS BREWARD, STIÙIRICHE

Caption: Ian Russell (clì) agus Dr Chris Breward (deas) © Neil Hanna

Page 6:

A’ freagairt ri Covid

35% àrdachadh an àireamh an luchd-tadhail anns an earrainn Explore air an làraich-lìn

Caption right: Còmhdach-aghaidh craiceann bradain à Alasga. Dealbh le cead Crystal Worl

Caption bottom left: Postar Covid le ìomhaighean bhon chultar dhùthchasach Ameireaganach Tlingit

Chaidh na dorsan againn a dhùnadh 17 Màrt ri linn lèir-sgaoileadh Covid-19 agus bha iad dùinte fad còig mìosan. Aig àm a’ ghlasaidh bha sinn ag iarraidh brosnachadh a thoirt do dhaoine is cothroman a thoirt dhaibh a bhith ag ionnsachadh is a thighinn an sàs anns na cruinneachaidhean againn. Thug sinn na cruinneachaidhean againn beò gu didseatach le *Museum at Home*.

Chùm sinn na dorsan didseatach againn fosgailte, tharraing sinn luchd-èisteachd ùr agus rinn sinn ar dìcheall gus am b’ urrainn don a h-uile duine cumail a’ dol a’ faighinn tlachd às na sgeulachdan againn tro fhilmichean, geamannan, pod-chraolaidhean is eile. Bha seisean ceist ann le luchd-gleidhidh agus cuairtean air-loidhne tro ìomhaighean Google Street View le aithris phearsanta am measg na susbaint ùire againn air na meadhanan sòisealta againn. Bha sinn cuideachd an sàs ann an tachartasan nàiseanta is eadar-nàiseanta a leithid Latha Eadar-nàiseanta nan Taigh-tasgaidh, Latha Cuantan na Cruinne agus Pride.

Tha obair cruinneachaidh ùr-nodha fìor chudromach dhuinn is a’ leigeil leinn leantainn oirnn a’ neartachadh an tasglainn far an lorgar eachdraidh na dùthcha agus a’ cuideachadh dhaoine san àm ri teachd gus an tuig iad tachartasan is beachdan an latha an-diugh. Nuair a bha e soilleir gu dè cho mòr ’s a bha suidheachadh lèir-sgaoileadh a’ ghalair, thòisich sinn air nithean a chomharrachadh a dh’fhaodadh sgeul an linn seo innse do na ginealaichean ri teachd.

Bha cuid a nithean nochdte mar shamhlaidhean den lèir-sgaoileadh - còmhdach-aghaidh, soidhnichean sàbhailteachd agus botail glanadair-làimhe. Bha rudan mòra eadar-nàiseanta ann cuideachd a bha cudromach ri linn na cùise agus innsidh iad an cuid sgeulachdan is iad glèidhte sna cruinneachaidhean againn.

Tha sinn air co-obrachadh cuide ri com-pàirtichean air feadh saoghal nan taighean-tasgaidh airson ar cuid eòlais a sgaoileadh agus taic a thoirt do bhuidhnean eile anns an linn dhuilich seo. Chuir sinn loidhne comhairle air dòigh agus bha sinn a’ co-obrachadh le Ceannardan Glèidhteachais na RA agus an Institiùd Glèidhteachais airson stiùireadh a thoirt seachad mu bhith a’ dealbhadh chruinneachaidhean ri linn a’ ghlasaidh, a bharrachd air a bhith ag obair cuide ri Museums Galleries Scotland airson bùithtean-obrach air-loidhne a thabhann. Chaidh suirbhidh de thidsearan a dhèanamh airson goireasan ionnsachaidh didseatach a dhealbhadh agus thug sinn seachad stiùireadh air ‘dùsgadh chruinneachaidhean’ cuideachd.

Cha robh an taic a bheir sinn don roinn cho cudromach ’s a tha an-dràsta agus leanaidh sin mar a nochdas dùbhlain ùra. Tha sinn air cur romhainn gun neartaich sinn na com-pàirteachasan cudromach againn le taighean-tasgaidh air feadh na h-Alba is sinn gar deisealachadh airson an ama ri teachd còmhla ri chèile.

Page 7:

50,000

sealladh duilleig air Museum at Home

1,140%

àrdachadh de na choimhead bhideothan air an làraich-lìn

61%

àrdachadh de na chleachd clàraidhean nithean air-loidhne

49%

àrdachadh de na chleachd an duilleag Search Our Collections

261%

àrdachadh de na chleachd na goireasan air-loidhne againn

Page 8 & 9:

A’ co-obrachadh leis an dùthaich

Bidh sinn ag obair air feadh na h-Alba mar thaigh-tasgaidh a tha nàiseanta dha-rìribh, a’ toirt ar cuid chruinneachaidhean, ar cuid eòlais agus ar cuid phrògraman com-pàirteachaidh le luchd-èisteachd gu coimhearsnachdan anns gach ceàrnaidh den dùthaich. Thug lèir-sgaoileadh Covid-19 buaidh air na pròiseactan againn gu dearbh, ach tha ar cuid obrach a’ leantainn. Chuir sinn co-chomhairleachadh an sàs air an ath Ro-innleachd Nàiseanta againn, le tachartasan ann am Fìobha, Inbhir Nis, Dùn Èideann, Dùn Phris, Peairt agus Obar Dheathain.

IASADAN

Thug a’ bhùth-obrach againn Guide to Borrowing san t-Samhain 2019 comhairle phractaigeach seachad air gach taobh den phròiseas airson taic a chumail ri taighean-tasgaidh a gheibh iasadan. Chaidh sia nithean a chur gu Taigh-tasgaidh Chill Donnain gus An Dàmhair 2020 airson *A Prince on the Run*, a’ chiad taisbeanadh le buidheann luchd-gleidhidh òg an taigh-tasgaidh, a dh’innis sgeul Theàrlaich Òig Stiùbhairt. Bha fàinne rèiteach a thug am prionnsa do Fhionnghal NicDhòmhnaill am measg nan nithean.

Chaidh trì taisbeanaidhean air iasad fad-ùine gu Taigh-tasgaidh Gheàrrloch, agus am measg nan nithean air iasad bha ulaidh sgeadaichte à Linn an Umha agus chaidh aonta a dhèanamh airson bloighean fosail a thoirt air iasad do Thaigh-tasgaidh Eilginn.

MAOIN NÀISEANTA AIRSON NITHEAN A CHEANNACH

Lean ar cuid obrach a’ làimhseachadh na Maoin Nàiseanta airson Nithean a Cheannach, tabhartas bliadhnail de £150,000 le Riaghaltas na h-Alba, agus chuir sinn sgeama maoineachaidh luach £100,000 air chois airson barrachd thaighean-tasgaidh a chuideachadh agus na cruinneachaidhean aca a leasachadh. Chùm leth-cheud ’s a còig tabhartasan luach £158,554 gu h-iomlan taic luach £870,875 ri ceannach agus chaidh ochd tabhartasan eile luach £20,929 a ghealltainn ron Mhàrt 2020. Bha na leanas am measg na chaidh a cheannach:

• £15,000 gu Taighean-tasgaidh Ghlaschu airson dealbh ola le Iain Mìcheal Wright, *A Highland Chieftain: Portrait of Lord Mungo Murray*, 1683.

• £9,000 gu Taigh-tasgaidh nan Eilean airson claidheamh tearc le dòrn aisneach.

• £3,450 gu Taigh-tasgaidh Taobh an Iar na Gàidhealtachd airson bogsa snaoisein le dealbh falaichte den Phrionnsa Teàrlach Eideard Stiùbhart.

A’ NEARTACHADH SGILEAN

Tha am Prògram Trèanaidh Nàiseanta againn air a mhaoineachadh le Stèidheachd Hugh Fraser ann an 2020, a leig leinn trèanadh chruinneachaidhean a thabhann an-asgaidh do luchd-obrach thaighean-tasgaidh ann an Alba. Rinneadh sgrùdadh ann am bùthan-obrach air cuspairean a leithid glèidheadh chruinneachaidhean is com-pàirteachadh le luchd-tadhail agus air aodach, clachan agus fosailean.

CRUINNEACHAIDHEAN SAIDHEANS NÀDARRA AIR FEADH NA H-ALBA

Tha am pròiseact dà-bhliadhna seo a th’ air a mhaoineachadh le Stèidheachd John Ellerman, ag ath-sgrùdadh chruinneachaidhean saidheans nàdarra air feadh na h-Alba, ach gu h-àraid fosailean. Tha neach-glèidhidh a’ phròiseict an Dr Sue Beardmore air tadhal air 72 cruinneachaidhean, eadar Cille Chuithbeirt is Fetlar ann an Sealtainn, a’ sgrùdadh nithean agus a’ toirt seachad comhairle. Tha an ath-sgrùdadh air taic fhaighinn bho sgeama trèanaidh anns an robh bùthan-obrach san Lùnastal 2019 agus sa Ghearran 2020.

COTHROM DON A H-UILE DUINE

Tha daoine a’ cur eòlas air na nithean againn na dhòigh chumhachdach airson an toirt cruinn còmhla agus an aghaidh aonaranachd. Tha maoineachadh bho People’s Postcode Lottery air leigeil leinn ar cuid obrach seo a leasachadh. Bha sinn a’ co-obrachadh le Gailearaidh Ealain agus Taighean-tasgaidh Obar Dheathain, Taighean-tasgaidh Ghlaschu agus Seirbheis Taigh-tasgaidh Comhairle Lodainn an Iar aig deireadh 2019 airson prògraman ionadail a lìbhrigeadh do dhaoine le seargadh-inntinn, an luchd-cùraim agus an teaghlaichean.

Bha sreath de thachartasan aig Taigh-tasgaidh Nàiseanta na h-Alba agus ionadan eile ann a leithid tursan tràth is anmoch an dèidh uairean-fosglaidh airson daoine air a bheil autism, Museum Socials do dhaoine air a bheil seargadh-inntinn, seiseanan le dachaighean cùraim, cho math ri tachartasan do dhaoine le duilgheadasan claisneachd agus clann air a bheil cion fradhairc.

1. Bùth-obrach air cruinneachaidhean, mar phàirt den Phrògram Trèanaidh Nàiseanta

2. Drathair Lepidoptera, air a chleachdadh mar ghoireas trèanaidh aig bùth-obrach air Cùram Chruinneachaidhean Mheanbh-fhrìdean.

3. *A Highland Chieftain* © CSG CIC Cruinneachadh Thaighean-tasgaidh Ghlaschu

4. Bùth-obrach air Èideadh is Aodach, mar phàirt den Phrògram Trèanaidh Nàiseanta

5. Bogsa snaoisein © Taigh-tasgaidh Taobh an Iar na Gàidhealtachd, An Gearasdan

Pages 10 & 11:

1. *Operatic Opalescence* le Silvia Weidenbach

2. Fàinne òir Albannaich sgeadaichte le daoimeanan le Hamilton agus Inches

3. Simone ten Hompel le a h-obair-ealain ùr *Coordinate* © Neil Hanna

4. Georgina, an searrach Clydesdale ùr againn aig an Taigh-tasgaidh Nàiseanta Dhùthchail còmhla ri a màthair Anna

5. An dealbh le AR Thomson airson iomairt LNER ‘Take me by the Flying Scotsman’

A’ Leudachadh nan CRUINNEACHAIDHEAN

NITHEAN ÙRA

Tha sinn a’ cumail nan cruinneachaidhean againn ùr agus làidir is sinn a’ cruinneachadh nithean ùra. Cuiridh nithean a chruinnicheas sinn san latha an-diugh gu faiceallach ri brosnachadh luchd-tadhail san àm ri teachd.

Chaidh *Coordinate*, obair-ealain ùr leis a’ ghobha-mheatailt ainmeil Simone ten Hompel, fhoillseachadh sa Mhàrt 2020. Chaidh a choimiseanadh le Taighean-tasgaidh Nàiseanta Alba agus The Glenmorangie Company, agus tha am pìos iongantach gar toirt air turas air feadh na h-Alba tro thìm agus cruth-tìre atharrachail na dùthcha. Tha Coimisean Glenmorangie na phàirt de Creating Scotland, an ìre as ùire de Phròiseact Rannsachaidh Glenmorangie, a tha a’ sgrùdadh fianais arceòlach airson sgeul rìoghachd na h-Alba sna meadhan-aoisean innse.

Anns a’ Chèitean 2020, fhuair sinn fàinne Hamilton and Inches, a bh’ air a dhealbhadh bhon chiad chuibhreann de dh’òr Albannach coimeirsealta. Tha bann dhaoimeanan ann mu thimcheall air fleur-de-lys suidhichte ann an quartz bhon aon mhèinn às an tàinig an t-òr.

Chaidh *Operatic Opalescence*, bràiste 3D clò-bhuailte le neach-seudraidh is neach-ealain didseatach Silvia Weidenbach, a chur ris na cruinneachaidhean againn san Dùbhlachd 2019.

Fhuair sinn an obair ealain airson shanasan ainmeil LNER bho 1932, ‘Take me by the Flying Scotsman’, le taic Art Fund agus Urras Carthannais Taighean-tasgaidh Nàiseanta Alba, san Ògmhios 2020.

BEATHA ÙR

Chuir an Taigh-tasgaidh Nàiseanta Dùthchail fàilte air beathaichean ùra a rugadh air an tuathanas. Rugadh searrach Clydesdale Georgina air 1 Ògmhios agus tha dol gu math leatha fhathast. Bha àm breith nan uan barraichte ann is còrr is 170 air am breith, bha breith nan laogh soirbheachail agus rugadh trì mucan Tamworth sa Chèitean cuideachd.

Page 12

A’ brosnachadh ùidh ann an saidheans

Bu mhiann leinn na cruinneachaidhean againn a chleachdadh airson ùidh a thogail, eòlas a neartachadh agus daoine a chur an sàs ann an saidheans, teicneòlas, innleadaireachd is matamataig (STEM).

Bha sinn ag obair le taighean-tasgaidh com-pàirteach air a’ phròiseact ùr-ghnàthach *Powering Up*, a bh’ air a mhaoineachadh le ScottishPower Foundation. Chuidich an sgeama le daoine òga air feadh na dùthcha gu barrachd fhaighinn a-mach mu chumhachd ath-nuadhachail.

Thug *Powering Up* còmhdhail, gnìomhan is goireasan an-asgaidh seachad, a’ seachnadh chnapan-starra a chuireadh stad air sgoilearan bun-sgoile bho bhith a’ tadhal air taighean-tasgaidh ionadail agus chaidh taisbeanadh saidheans eadar-ghnìomhach làn dheuchainnean a lìbhrigeadh anns na sgoiltean a ghabh pàirt ann. B’ iad na com-pàirtichean againn an Taigh-tasgaidh Mèinnearachd Nàiseanta, Taigh-tasgaidh Mara na h-Alba, Làrach Dualchais na Cruinne Lannraig Nuaidh agus Àrainneachd Eachdraidheil Alba aig Stanley Mills, Peairt, a chùm bùthan-obrach ann am Meadhan Lodainn, Siorrachd Dhùn Breatainn an Iar, Siorrachd Àir a Tuath, Siorrachd Lannraig a Deas agus Peairt is Ceann Rois.

Tha sinn cuideachd moiteil gun do lean sinn an dleastanas againn is sinn a’ lìbhrigeadh Seachdain Matamataig na h-Alba eadar 30 Sultain - 6 Dàmhair 2019. Tha an iomairt, a th’ air a maoineachadh le Riaghaltas na h-Alba, a’ togail ìomhaigh matamataig le tachartasan a sheallas cho cudromach ’s a tha i nar beatha làitheil. Bha sinn an sàs ann am barrachd choimhearsnachdan am-bliadhna agus leasaich sinn na gnìomhan againn, a leithid òraidean cuspaireil, làithean teaghlaich, tachartasan briseadh còd agus seiseanan eadar-ghinealach.

1. Neach-tadhail òg an sàs san tachartas Spark Cart againn aig Fèis Saidheans Dhùn Èideann © Ruth Armstrong

2. Luchd-tadhail na Seachdain Matamataig againn a’ faighinn tlachd às an tachartas crioptachaidh © Ruth Armstrong

3. Seisean ionnsachaidh STEM mar phàirt den phròiseact againn *Powering Up* cuide ri ScottishPower Foundation © Ian Jacobs

Page 13:

Caption: Seata tì pòrsalan geal de chrèadh Wedgwood air a dhealbhadh, air a choimiseanadh agus air a chleachdadh leis a’ phròiseact Empire Café, a tha a’ sgrùdadh a’ cheangail an Alba le malairt thràillean thar a’ chuain.

Mar a tha, mar a bha, mar a bhitheas

Chaidh an cruinneachadh againn a stèidheachadh san 18mh linn agus tha mòran de na nithean a’ nochdadh eachdraidh ìmpireil, agus cuid a tha co-cheangailte ri malairt thràillean thar a’ chuain.

Tha sgeulachdan nan nithean iom-fhillte is ioma-thaobhach ach gu tric bhiodh brath, bruthadh is fòirneart nan lùib, gu sònraichte an aghaidh dhaoine dùthchasach. Ann a bhith a’ tuigsinn cò às a thàinig na cruinneachaidhean againn, na h-eachdraidh duilich annta agus nan ceistean iom-fhillte nan cois, tha e fa-near dhuinn na sgeulachdan gu h-iomlan a tha co-cheangailte ris na cruinneachaidhean againn fhoillseachadh is a sgaoileadh.

Coltach ri mòran thaighean-tasgaidh, ’s e dòigh smaoineachaidh ìmpireil a dhealbhaich taobhan cudromach de na cruinneachaidhean againn agus bha an dòigh anns an robh sinn gan taisbeanadh stèidhichte a-rèir cinnidh agus gràin-cinnidh. Mar sin dheth, tha sinn a’ meòrachadh air mar as urrainn dhuinn eachdraidh ìmpireil a riochdachadh don luchd-tadhail againn. Anns na gailearaidhean againn, tha sinn air tòiseachadh air taisbeanaidhean is bileagan atharrachadh airson dèiligeadh ri taobhachd eachdraidheil. Air cùl nan taisbeanaidhean, tha sinn a’ dèanamh sgrùdadh air na cruinneachaidhean gus an tèid againn air an eachdraidh sin a mhìneachadh agus an dìleaban a stèidheachadh a-rèir an eòlais as ùire.

Tha sinn a’ tuigsinn gu bheil an t-uabhas ri dhèanamh fhathast. Bidh an luchd-tadhail agus na coimhearsnachdan deatamach agus fhad ’s a thèid an còmhradh seo air adhart, tha e fa-near dhuinn gun neartaich sinn ceanglaichean agus gum bi sinn fosgailte, follaiseach agus furanach.

Caption: Prìomh Thalla, far a bheil Gaileiridh Mòr Thaigh-tasgaidh na h-Alba a-nis c.1800-1902

Page 14:

1. Dealbh dlùth de pharasait trypanosomes © Neil Hanna

2. Sgoilearan aig Àrd-sgoil Castlebrae, Dùn Èideann, a’ faighinn tlachd às an taisbeanadh *Parasites* © Neil Hanna

3. An Dr John C Taylor OBE agus aon de na gleocan aige a tha air an taisbeanadh ann an *Luxury of Time* © Paul Dodds

Na sgeulachdan againn

GAN TAISBEANADH

PARASITES: BATTLE FOR SURVIVAL

Chuir sinn fàilte air luchd-tadhail gu *Parasites: Battle for Survival* eadar an Dùbhlachd 2019 is Màrt 2020 is a rinn sgrùdadh air mar a tha Alba an sàs ann an saidheans an aghaidh ghalaran tropaigeach. Bha còig suidheachaidhean marbhtach rim faicinn san taisbeanadh eadar-ghnìomhach seo is iad air tighinn gu bith le meanbh-bheòthan agus chunnacas an sàr-rannsachadh eadar-nàiseanta a thathas a’ dèanamh airson dèiligeadh riutha.

Chunnaic an luchd-tadhail na leigheasan is na cleachdaidhean ùra a tha an sàs airson stad a chur air sgaoileadh ghalaran agus airson coimhearsnachdan a dhìon, mar thoradh air nithean bhon t-seòmar saidheans is a-muigh san t-saoghal mhòr.

Bha luchd-dealbhaidh an taisbeanaidh ag obair cuide ri sgoilearan àrd-sgoile airson deuchainnean, geamannan agus brathan-teacsa fheuchainn airson luchd-èisteachd òg a chuideachadh a thighinn an sàs ann an cuspairean STEM. Bha an luchd-tadhail an uair sin a’ cur an eòlais ùir aca gu deuchainn is iad a’ feuchainn ri cùis galair a lorg is a làimhseachadh. A-rèir aithisg buaidh, thug an taisbeanadh air aon às gach triùir an inntinn atharrachadh a thaobh mheanbh-bheòthan agus dh’aontaich còrr is leth gu làidir gun tug e orra smaoineachadh air cho cudromach ’s a tha saidheans nam beatha.

Chaidh *Parasites* a thaisbeanadh ann an com-pàirteachas le Wellcome Centre for Anti-Infectives Research aig Oilthigh Dhùn Dè, Edinburgh Infectious Diseases aig Oilthigh Dhùn Èideann agus Wellcome Centre for Integrative Parasitology aig Oilthigh Ghlaschu.

Page 15:

THE LUXURY OF TIME: CLOCKS FROM 1550-1750

Dh’fhosgail taisbeanadh sònraichte fad ceithir mìosan san Dàmhair 2019, *The Luxury of Time: Clocks from 1550-1750*, a chomharraich linn mòr nan gleocan Breatannach anns an robh taghadh de ghleocan tearc, àlainn.

Bhuin na 25 nithean do chruinneachadh prìobhaideach leis an innleadair Dr John C Taylor OBE. Thaisbean iad an obair fhinealta is iongantach a bha an sàs ann an dealbhadh nithean a bha aig aon àm nan comharra air beairteas an neach dom buineadh iad.

Chaidh fàs a’ ghnìomhachais a thaisbeanadh cho math ri leasachadh ghleocan ùr-ghnàthach a bha nan ulaidhean luachmhor agus nan uidheaman fìor theicnigeach.

Page 16 & 17:

TYRANNOSAURS

Anns an taisbeanadh eadar-ghnìomhach againn, *Tyrannosaurs*, chunnaic luchd-tadhail nan dìneasaran a b’ eagallaiche, aghaidh ri aghaidh.

Bha Scotty, a th’ air aon de na cnàmharlaich T.rex as motha is as coileanta a chaidh a lorg a-riamh, aig teis-meadhan an taisbeanaidh.

Bha taisbeanaidhean tarraingeach ann gus an cuireadh an luchd-tadhail eòlas air sinnsearachd Tyrannosaur, eadar seann dìneasaran iteach à Sìona gu cearcan an latha an-diugh.

Thàinig an taisbeanadh thugainn, le taic People’s Postcode Lottery, à Taigh-tasgaidh Astràilia. Dh’fhosgail e san Fhaoilleach 2020 agus bha e an impis a bhith air an taisbeanadh as motha againn a-riamh, is e air a 51,127 neach-tadhail a thàladh, mus tug an corona-bhìoras oirnn na dorsan againn a dhùnadh.

Chaidh prògram làn thachartasan Tyrannosaur a chur air dòigh, a leithid thursan sgoile, ghnìomhan teaghlaich, film agus òraidean.

Chùm sinn *Jurassic Party: Museum Late* cuideachd gus am faigheadh ​​aoighean cothrom air na dìneasaran fhaicinn air an oidhche le disco sàmhach, cuirm comadaidh, ceòl agus karaoke.

Caption: Clì gu deas, Teratophoneus curriei; Albertosaurus sarcophagus; Appalachiosaurus montgomeriensis; Tarbosaurus bataar agus Daspletosaurus torosus © Ruth Armstrong

Page 18:

ÀIREAMHAN NA BLIADHNA

114 taighean-tasgaidh a fhuair taic tro iasadan, ceannach nithean, cuairtean is pròiseactan coimhearsnachd.

Chaidh 2,836 nithean air iasad gu 54 buidhnean an 21 ùghdarras ionadail air feadh na h-Alba.

3,041,975 luchd-tadhail aig na taighean-tasgaidh againn ann an 2019/20, agus 2,097,428 aig Taigh-tasgaidh Nàiseanta na h-Alba, 106,786 aig an Taigh-tasgaidh Nàiseanta Dhùthchail, 765,127 aig an Taigh-tasgaidh Nàiseanta Cogaidh agus 72,634 aig Taigh-tasgaidh Nàiseanta na h-Itealaich.

4,768 daoine an sàs tro phrògraman coimhearsnachd taobh a-muigh nan làraichean againn.

Page 19:

Caption at top right: Ar cuid obrach air feadh na h-Alba an 2019/2020

Thàinig Prògram Nàiseanta air an t-Seann Èiphit agus Àisia an Ear a bh’ air a mhaoineachadh le Maoin Dualchais a’ Chrannchair Nàiseanta gu crìch. Bha 74,604 com-pàirtiche an sàs tro thaisbeanaidhean, ionnsachadh is tachartasan air feadh na h-Alba an 2018-2020.

Bha sinn an taing 519 saor-thoilich an-uiridh.

277 cothroman ionnsachaidh air an lìbhrigeadh do 217 luchd-obrach agus saor-thoilich bho 66 taighean-tasgaidh ann an 28 sgìrean ùghdarrais ionadail

8,435 tadhalan don chiad 3 ionadan air an taisbeanadh thaistealach againn *Discovering Ancient Egypt* agus àrdachadh de chòrr is 40% ann an àireamhan luchd-tadhail bho 2015/16 ann an dà àite.

Page 21:

Air feadh an domhain

Chan ann an Alba a-mhàin a tha na cruinneachaidhean againn cudromach - tha iad nan goireas eachdraidh, cultair agus eòlais luachmhor do luchd-rannsachaidh is luchd-tadhail air feadh an domhain.

Ann an 2019-20, chuir sinn 264 nithean gu còig taighean-tasgaidh ann an ceithir dùthchannan, nam measg, *Body Beautiful: Diversity on the Catwalk*, a’ chiad taisbeanadh fasan eadar-nàiseanta againn.

Às dèidh taisbeanadh soirbheachail aig Taigh-tasgaidh Nàiseanta na h-Alba, shiubhail na 26 pìosan aodaich gu Textilmuseet ann am Borås, san t-Suain. Mus do dh’fhalbh iad air an turas, chaidh na taisbeanaidhean ullachadh leis an sgioba ghlèidhidh aodaich is pàipeir againn, a rinn na h-aithisgean staid às ùr agus a dh’ullaich na nithean gu faiceallach airson siubhail. Dh’fhalbh mu thimcheall air an dàrna leth a chaidh a shiubhal air na bodhaigean taisbeanaidh aca agus an còrr ann am bogsaichean glèidhidh.

Anns a’ Ghearran, chaidh dithis den luchd-glèidhidh aodaich againn, cuide ris a’ mhanaidsear chuairtean agus teicneolaiche chruinneachaidhean, dhan t-Suain airson an taisbeanadh a chur an sàs mus do dh’fhosgail e. Cha b’ urrainn dhuinn tilleadh gus na nithean ullachadh airson tilleadh nuair a dhùin an taisbeanadh san Lùnastal, ach thug sinn stiùireadh don sgioba ionadail tro cheangal bhidio.

Am measg nan iasadan eadar-nàiseanta eile againn am-bliadhna bha còrr is 100 eisimpleir saidheans nàdarra bhon taisbeanadh *Monkey Business* fon tiotal *Micos : Una Història de primats* aig taisbeanadh Museu de Ciències Naturals de Barcelona.

Bha sinn a’ com-pàirteachadh sa phròiseact AHRC Egypt’s *Dispersed Heritage: Views from Egypt*, a rinn sgrùdadh air dìleaban arc-eòlach Bhreatainn san Èiphit agus anns an robh cothroman bruidhinn le coimhearsnachdan Èipheiteach an latha an-diugh.

Mar phàirt den phròiseact, bha an neach-naidheachd Samira Ahmed na cathraiche air an tachartas ‘Egypt, Past and Present in Dialogue’, a tha a-nis ri fhaighinn mar phod-chraoladh. Bha sinn ag obair cuideachd leis an neach-ealain comaig Mohammed Nasser agus an neach-rannsachaidh pròiseict Heba Abd el Gawad, a rinn comaigean lìn dhuinn airson luchd-tadhail Èipheiteach stèidhichte air nithean anns na cruinneachaidhean againn.

1 & 2. *Body Beautiful: Diversity on the Catwalk*, aig Textilmuseet ann am Borås, An t-Suain

3. ‘Egypt, Past and Present in Dialogue’ a chaidh a chumail aig Taigh-tasgaidh Nàiseanta na h-Alba. Luchd-labhairt an tachartais, bho chlì gu deas: Alice Stevenson, Heba Abd el Gawad, Margaret Maitland agus Samira Ahmed

4. Comic-strip, ‘The Chief of Luxor’s Police and Wife in Isolation’ © Nasser Junior

Page 22:

Eòlas ùr

Tha sinn air leantainn oirnn am-bliadhna a’ neartachadh ar cuid rannsachaidh tro phròiseactan airson cur ri leudachadh an eòlais againn air a’ chruinneachadh agus an tuigse againn air na linntean a dh’fhalbh a leasachadh.

Lorg an Dr Elsa Panciroli, Neach-Rannsachaidh aig Taighean-tasgaidh Nàiseanta Alba, cnàmh dìneasair ann an Eige. Bhuin an cnàmh stegosaur don Linn Mheadhanach Diùrasach o chionn 166 millean bliadhna agus ’s e naidheachd air leth cudromach a th’ ann. Tha fosailean bhon linn sin uabhasach tearc agus ’s e seo a’ chiad nì de a leithid a chaidh a lorg ann an Alba taobh a-muigh den Eilean Sgitheanach. Tha an cnàmh air a ghlèidheadh anns na cruinneachaidhean againn a-nis.

Bha fiadh-bheatha an latha an-diugh ri fhaicinn san rannsachadh againn cuideachd agus aon de na mucan-mara as teirce san t-saoghal ga lorg ann am Breatainn. Chaidh a’ mhuc-mhara ghobach True bhoireann a lorg ann an Cataibh san Fhaoilleach agus a thoirt a-steach do na cruinneachaidhean againn. Bha Prìomh Neach-glèidhidh Bheathaichean Druim-altach, Dr Andrew Kitchener, an sàs a’ clàradh grunnachadh a’ bheathaich agus an sàs ann an sgrùdadh bheachdan ùra air mar a tha cumadh claigeann sionnaich sa bhaile mhòr is san dùthaich ag atharrachadh. Tha eòlas ùr an cois an rannsachaidh air mar as urrainn do bheathaichean atharrachadh is iad beò ann an àrainnean eadar-dhealaichte.

1. Claigeann muc-mhara bhiorach True

2. Rinn Dr Andrew Kitchener sgrùdadh air na diofar chumaidhean claiginn ann an sionnaich bhailteil is dhùthchail © Sean Page

3. Dr Elsa Panciroli ann an Eige

4. Tha an cnàmh stegosaur freumhaichte sa chreig fhathast

Page 23:

A’ glèidheadh na cruinne

Tha ar cuid obrach air seasmhachd a’ leantainn agus mar phrìomhachas ùr a chuireas ris an ro-innleachd againn, tha sinn a’ cur beum air na fa-near dhuinn - gun lùghdaich sinn an droch bhuaidh againn air an àrainneachd is a’ ghnàth-shìde agus aig an aon àm gun cruthaich sinn prògraman brosnachail is fiosrachail ceangailte ris na cùisean sin.

Bho chaidh a chur air bhog ann an 2013, tha am prògram lùghdachadh carboin againn air cur ri lùghdachadh còrr is an dàrna leth de na sgaoilidhean againn agus is thathar a’ meas gur e 4,143 tonna de CO2 a bhios sinn a’ sgaoileadh an cois cumhachd an 2019/20 - lùghdachadh de 10% bho 4,600 tonna sa bhliadhna ron a sin. Tha a’ Bhuidheann Leasachaidh Sheasmhach againn ag ullachadh ro-innleachd ùr a bhios a’ sgrùdadh na dòigh-obrach againn air sgaoilidhean net-zero a thaobh gas taigh-glainne ro 2045.

Tha dleastanas an cois nan cruinneachaidhean nàiseanta is iad a’ cumail taic ri luchd-rannsachaidh a tha a’ sgrùdadh atharrachaidhean an t-saoghail nàdarra agus a’ togail aire air cho cudromach ’s a tha bith-iomadachd is glèidhteachas. Chaidh measgachadh farsaing de ghnèithean na dùthcha a chomharrachadh anns an taisbeanadh againn *Scotland’s Precious Seas* aig Taigh-tasgaidh Nàiseanta na h-Alba, a chomharraich Bliadhna nan Costaichean is nan Uisgeachan aig VisitScotland agus bòidhchead beatha-mara na h-Alba.

Sheall na sampallan a chaidh taisbeanadh, a leithid shligean lasrach dathach is corail bambù, cho cugallach ’s a tha beatha sna h-uisgeachan againn, agus tharraing iad aire do na cunnartan a tha mu choinneamh nan eag-shiostaman breòite fo na tuinn.

Rinn sinn sgrùdadh air biadh sna linntean ri teachd le biastagan a ghabhas ithe agus rùrachd aig an Taigh-tasgaidh Nàiseanta Dhùthchail san Dàmhair 2019. Agus chomharraich sinn Latha Boglaichean na Cruinne sa Ghearran 2020 le deireadh-seachdain de thachartasan aig Taigh-tasgaidh Nàiseanta na h-Alba.

Bidh an obair againn le com-pàirtichean bho na buidhnean àrainneachd a’ leantainn, a leithid National Biodiversity Network agus Biological Records Centre, airson cur ri glèidheadh ​​agus dìon ulaidhean an t-saoghail nàdarra againn.

Caption:

Sgeir serpulid, Serpula vermicularis, leis a’ chrosgaig bhrisg, Ophiothrix fragilis © Dualchas Nàdair na h-Alba

Pages 24 & 25

A’ glèidheadh nan cruinneachaidhean

Tha Ionad Cruinneachaidh nan Taighean-tasgaidh Nàiseanta aig teis-meadhan ar cuid obair glèidhteachais agus a’ toirt cothrom dhuinn na nithean againn a ghlèidheadh ​​airson nan ginealaichean ri teachd. Tha an t-ionad riatanach airson àite a thoirt dhuinn a leigeas leinn ar cruinneachaidhean a stòradh. Tha obair-lannan ann agus goireasan airson innleadaireachd is obair air nithean mòra. Am-bliadhna, chaidh 827 nithean a làimhseachadh leis an sgioba ghlèidhidh againn.

Chaidh an obair againn air glèidheadh, ath-nuadhachadh is ath-chruinneachadh lanntair mòr bho Thaigh-solais Tod Head a choileanadh san Dùbhlachd air sgàth goireasan an Ionaid Cruinneachaidh. Bha na pàirtean air an stòradh ann an cliathan fa leth fad iomadh bliadhna mus do thòisich am pròiseact 21-mìosan airson ath-thogail. An dèidh pàirt dheth a chur ri chèile air frèam sònraichte sna bùthan-obrach, chaidh an structar dà thunna a ghluasad chun àite taisbeanaidh aige.

Chaidh obair ghlèidhidh a dhèanamh air aon de na càraichean as tràithe a rinneadh a-riamh ann an Alba, cairt coin Albion. An dèidh a ghlanadh, thugadh air falbh meirg agus chuireadh còmhdachd-àirneis ùr ann agus chaidh an seann charbad air iasad fad-ùine gu Urras Taigh-tasgaidh Bhigear - am baile san robh a’ chiad neach leis an robh an càr a’ fuireach.

Bha *The Thin Red Line* bhon Taigh-tasgaidh Cogaidh Nàiseanta aig an Ionad Chruinneachaidh airson a ghlainneachadh san Fhaoilleach agus sa Ghearran. Chaidh an dealbh iomraiteach seo le Robert Gibb a sgrùdadh cuideachd agus chaidh obair ghlèidhidh a dhèanamh mus deach a’ ghlainne a chur ann.

Chaidh a’ chiad phrògram glanaidh is glèidhidh bho 2015 a dhèanamh air Gleoc na Mìle Bliadhna ann an Taigh-tasgaidh Nàiseanta na h-Alba am-bliadhna.

Tha 19 sreathan fa-leth ann a dh’obraicheas na cuibhlichean, na slabhraidhean is na figearan anns an inneal iongantach seo.

Chaidh gach pàirt gluasadach a sgrùdadh agus ola a chur riutha agus chaidh obair càraidh a dhèanamh air ath-chur trì motaran dealain, ath-cheangal làmhan ìomhaigh Einstein, ath-cheangal sàbh is òrd agus ath-uèireachadh a’ phrìomh ghleoc. Chaidh cuid de na pàirtean a ghluasad chun Ionaid Chruinneachaidh airson càradh mus do thill iad airson an taisbeanaidh.

1. Glainne ùr ga cur ri *The Thin Red Line* ron taisbeanadh aig an Taigh-tasgaidh Cogaidh Nàiseanta © Phil Wilkinson

2. Glanadh cairt coin Albion le Gemma Frew, Neach-glèidhidh Innleadaireachd, aig Ionad Cruinneachadh nan Taighean-tasgaidh Nàiseanta © Phil Wilkinson

3. Alex Walton, Neach-glèidhidh Innleadaireachd, ag obair air taigh-solais Tod Head

Page 26:

A’ sgapadh nan sgiathan againn

Tha Taigh-tasgaidh Nàiseanta na h-Itealaich na dhachaigh don chruinneachadh as cudromaiche de nithean san Rìoghachd Aonaichte bho linn nan itealan agus de dh’itealain eachdraidheil.

Tha am pròiseact *Ready for Take-Off* ag amas air an Taigh-tasgaidh atharrachadh gu tur, a’ cleachdadh an raoin-adhair bhon Dàrna Cogaidh far a bheil e suidhichte ann an dòigh nas ciallaiche agus a’ tarraing a’ chruinneachaidh còmhla airson sgeulachdan fhoillseachadh a fhreagras ceistean mu bhuaidh itealan air an àrainneachd agus air beatha dhaoine.

Chan fhaodar togail air an raon-adhair air sgàth inbhe mar Charragh Clàraichte, agus mar sin thathas a’ moladh talla-itealain ùr ​​ri a thaobh. Leigidh an togalach ùr, anns am bi pumpaichean teas talmhainn agus pannalan grèine, le itealain eachdraidheil chudromach a b’ urrainn crìonadh a bhith air an stòradh fo chòmhdach airson a’ chiad uair.

Tha cothrom air leth an cois *Ready for Take-Off* airson sgeulachd innse air mar a dh’atharraich linn nan itealan an saoghal againn agus airson cothroman nas fheàrr a thoirt don a h-uile duine eòlas a chur air an dualchas itealain againn. Thèid na planaichean againn a leasachadh am barrachd doimhneachd sna mìosan a tha romhainn.

Caption: Concorde aig Taigh-tasgaidh Nàiseanta na h-Itealaich

Pages 28 & 29:

BUIDHEACHAS

Tha sinn an taing a h-uile duine is buidheann a thug taic do na taighean-tasgaidh againn am-bliadhna.

Leig iad leinn daoine a bhrosnachadh, na cruinneachaidhean againn a dhìon, sgeulachdan nan cruinneachaidhean innse agus an sgaoileadh don t-saoghal tron àm dhùbhlanach seo.

Tha na nithean iongantach fo ar cùram a’ toirt toileachas don a h-uile duine a dh’aindeoin aois, an-diugh fhèin agus sna bliadhnaichean ri teachd, air sgàth an luchd taic againn.

PRÌOMH BHUIDHNEAN-MAOINEACHAIDH

Maoin Dualchais a' Chrannchair Nàiseanta Alba

Riaghaltas na h-Alba

BUILL THAIGHEAN-TASGAIDH NÀISEANTA ALBA

URRASAN AGUS BUIDHNEAN EILE

Art Fund

Arts and Humanities Research Council

Barcapel Foundation

Edinburgh Decorative and Fine Arts Society

Esmée Fairbairn Foundation
The Hugh Fraser Foundation
The Japan Foundation
Jean and Roger Miller’s Charitable Trust

John Ellerman Foundation

The Murdoch Forrest Trust

National Heritage Memorial Fund

National Museums Scotland Charitable Trust

Players of People’s Postcode Lottery

The Pilgrim Trust
The Ross Girls Charitable Trust

ScottishPower Foundation

William Grant Foundation

DAOINE FA LETH IS DÌLEABAN

Oighreachd Robert Beacroft Barker

Richard agus Catherine Burns
James Ferguson

Sir Angus agus Lady Grossart
E & I Jamieson
Donald agus Louise MacDonald

Oighreachd George McNeil

Walter agus Norma Nimmo

Malcolm Offord

Frederick Paulsen
Leith agus Maureen Robertson

John Talbot

CORPORRA

Allander Print Ltd
Artemis Investment Management LLP

Baillie Gifford Investment Managers

Brewin Dolphin Ltd
Diageo
The Glenmorangie Company Ltd

Morton Ward
Shepherd + Wedderburn
Stewart Investors

LUCHD-TAIC CEARCALL GEORGE WILSON

Nick Felisiak
Kenneth agus Julia Greig

Lynda Logan
Keith Miller CBE agus Lee Miller

Fiona agus Ian Russell CBE

LUCHD-TAIC

Alan agus Karen Aitchison
Teaghlach Anderson
Geoffrey agus Mary Ball
Patricia Barclay
George agus Milly Borthwick
Malcolm Bowie
An t-Oll. Mary Bownes OBE agus Mike Greaves
Richard agus Catherine Burns
Jennifer, Ban-mharcas Bhòid
Morair agus Baintighearna Camshron à Loch Braoin
Corinne Cervetti agus Adam Fowler
Carol Colburn Grigor and Murray Grigor
Sir Sandy agus Baintighearna Crombie
Colin Dempster agus Deborah Thomson
Janice Dickson +
Cahal agus Maureen Dowds
Sir David agus Baintighearna Edward
Baintighearna Elliot
James Ferguson
Mr Justice Angus Foster agus Dr Fiona Foster
Sir Charles agus Baintighearna Fraser
James agus Amanda Garden
Gavin agus Kate Gemmell
Morair + agus Baintighearna Gòrdan à Srath Bhlàthain

Ronald agus Mirren Graham
Baintigherana Grant
Alexander Gray
Donald Hardie +
J Douglas Home
Morair Hope à Craighead
Flora Hunter
Alan M Johnston
Robert Ker
Barrie agus Janey Lambie
Dr Brian Lang CBE agus Tari Lang
Gavin Law agus Joanne McLean-Law
Robert agus Shona Lightbody
Roger Alexander Lindsay à Craighall
Elizabeth Lornie
Duncan agus Ellie MacKinnon
Simon agus Catriona Mackintosh
Miller agus Anne McLean
Sir Hamish MacLeòid agus Baintighearna NicLeòid
Ian agus Elizabeth Marchant
Chris agus Gill Masters
Alexander agus Elizabeth McCall Smith
Angus McLeod agus Campbell Armour

Malcolm McLeod
James Miller CBE
Sir Ronald agus Lady Miller
Angus agus Angela Milner-Brown
Derek agus Maureen Moss
Malcolm agus Muriel Murray
Norman agus Pam Murray
Walter agus Norma Nimmo
Malcolm Offord
Nicola Pickavance
Sir William agus Baintighearna Purves
Ian Rankin agus Miranda Harvey
Shirley Richardson +
Ian Ritchie
Paul Roberts agus Stephanie Donaldson
Iarla agus Ban-iarla Rosebery
Colin agus Hilary Ross
David Ross
William Samuel
Barry agus Helen Sealey
Alan agus Frances Steel
David agus Alix Stevenson
Katie Stevenson
George agus Moira Stewart
Ian agus Flora Sword

Andrew agus Mary Telfer
Nick agus Katherine Thomas
Jamie agus Sarah Troughton

Katrina Turner
Mark Urquhart
Ian Wall
Kenneth Wilkie
Morair agus Baintighearna Wilson à Tillyorn
Sarah Whitley agus Graham Whyte
Eilidh Wiseman

STÈIDHEACHD AMEIREAGANACH THAIGHEAN-TASGAIDH NÀISEANTA ALBA

American Society of Arms Collectors

Kate agus Gordon Baty
Gail T Kerr
James B Luke Family Charitable Foundation
The Negaunee Foundation
Andrew Shewan
K T Wiedemann Foundation

LUCHD-TAIC STÈIDHEACHD AMEIREAGANACH THAIGHEAN-TASGAIDH NÀISEANTA ALBA

Teaghlach Carlson agus Beckett
Peter agus Bettina Drummond Hay

Dianne agus Jeb Embree
John agus Margaret Fox
Robert agus Fulvia McCrie
Baran agus Bana-bharan Pentland
Gracey Luckett Rankin Stoddard
Bill Zachs agus Martin Adam

BÒRD NAN URRASAIREAN

Ian Russell CBE Cathraiche
Ann Allen MBE
An t-Oll. Mary Bownes OBE
The Hon Adam Bruce
Gordon Drummond
Christopher Fletcher
Dr Brian Lang CBE
Lynda Logan
Dr Catriona McDonald
Janet Stevenson
Eilidh Wiseman

Dr Laura Young MBE

BÒRD IOMAIRTEAN THAIGHEAN-TASGAIDH NÀISEANTA ALBA

Gordon Drummond (Cathraiche)

Christopher Breward

The Hon Adam Bruce
Aileen Lamb

Keith Pentland
Ian Russell CBE

Janet Stevenson

Stephen Whitelaw

Peter Williamson

STIÙIRICHEAN STÈIDHEACHD AMEIREAGANACH THAIGHEAN-TASGAIDH NÀISEANTA ALBA

Christopher Gow

Lynda Logan

A J C Smith

BU MHATH LEINN TAING MHÒR A THOIRT DO DH'URRASAIREAN URRAS CARTHANNACH NAN TAIGHEAN-TASGAIDH NÀISEANTA AIRSON AN CUID TAIC LEANTAINNEACH

James Ferguson (Cathraiche)

The Hon Kathleen Dalyell of The Binns

Lady Elizabeth Edward

Jo Elliot

Kenneth Greig

Dr Brian Lang CBE

Lindsay Scott

Martin Sinclair

Page 31:

Caption: Luchd-tadhail a’ gabhail tlachd à turas dhan Taigh-tasgaidh Nàiseanta Dhùthchail

Page 32:

Tha Taighean-tasgaidh Nàiseanta Alba a' glèidheadh chruinneachaidhean taigh-tasgaidh a tha cudromach gu h-eadar-nàiseanta, gan taisbeanadh is gam mìneachadh do raon farsaing de dhaoine.

Taigh-tasgaidh Nàiseanta na h-Alba

Taigh-tasgaidh Nàiseanta na h-Itealaich

Taigh-tasgaidh Nàiseanta Dùthchail

Taigh-tasgaidh Cogaidh Nàiseanta

Ionad Cruinneachaidh nan Taighean-tasgaidh Nàiseanta

Tha an Aithisg agus Cunntasan Bliadhnail againn rim fhaighinn aig [www.nms.ac.uk/review](http://www.nms.ac.uk/review)

Tha an dreach Beurla den Chunntas seo ri fhaighinn aig [www.nms.ac.uk/review](http://www.nms.ac.uk/review)-2020

Dealbh a' Chòmhdaich: Bobhla snaidhte de phòrsalan neo-ghlainneach, *A Large Pine Tree Pool,* le Hitomi Hosono a fhuair Taighean-tasgaidh Nàiseanta Alba am-bliadhna.

Taighean-tasgaidh Nàiseanta Alba

Sràid Chambers

Dùn Èideann EH1 1JF

0300 123 6789

info@nms.ac.uk

www.nms.ac.uk

Àireamh Charthannais Thaighean-tasgaidh Nàiseanta Alba SC011130

Tha an Cunntas Bliadhnail seo ri fhaighinn ann an clò mòr, Braille agus air CD.